CELEX: 62013TN0303
Language: mt
Date: 2013-06-04 00:00:00
Title: Kawża T-303/13: Rikors ippreżentat fl- 4 ta’ Ġunju 2013 — Miettinen vs Il-Kunsill

27.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 215/18
            
         Rikors ippreżentat fl-4 ta’ Ġunju 2013 — Miettinen vs Il-Kunsill
   (Kawża T-303/13)
   2013/C 215/26
   Lingwa tal-kawża: l-Ingliż
   
      Partijiet
   
   
      Rikorrent: Samuli Miettinen (Espoo, il-Finlandja) (rappreżentanti: O. Brouwer, E. Raedts, avukati, u A. Villette, solicitor)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla d-deċiżjoni tal-Kunsill, tal-21 ta’ Marzu 2013, li tirrifjuta li tagħti aċċess sħiħ għad-Dokument 15309/12 skont ir-Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331), kif ikkomunikata lir-rikorrent fil-25 ta’ Marzu 2013 f’ittra bir-referenza “04/c/01/13” (iktar ’il quddiem id-“deċiżjoni kkontestata”); u
            
         
               —
            
            
               tikkundanna lill-Kunsill għall-ispejjeż tar-rikorrent skont l-Artikolu 87 tar-Regoli tal-Proċedura tal-Qorti Ġenerali, inklużi l-ispejjeż għal kwalunkwe parti intervenjenti.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka żewġ motivi:
   
               (1)
            
            
               L-ewwel motiv ibbażat fuq ksur tat-tieni inċiż tal-Artikolu 4(2) u tal-ewwel subparagrafu tal-Artikolu 4(3) tar-Regolament (KE) Nru 1049/2001, sa fejn id-deċiżjoni kkontestata hija bbażata fuq interpretazzjoni u applikazzjoni żbaljata ta’ dawn id-dispożizzjonijiet, li jirrigwardaw il-protezzjoni ta’ proċeduri ġudizzjarji u pariri legali u l-protezzjoni ta’ proċess ta’ teħid ta’ deċiżjoni pendenti rispettivament, peress li
               
                           —
                        
                        
                           L-ewwel nett, il-Kunsill naqas milli juri li l-iżvelar tad-Dokument 15309/12 jippreġudika l-kapaċità tas-servizz legali tiegħu sabiex jiddefendih fi proċeduri legali futuri, u jimmina l-proċess leġiżlattiv;
                        
                     
                           —
                        
                        
                           It-tieni nett, il-Kunsill naqas milli juri li d-Dokument 15309/12 huwa partikolarment sensittiv u/jew ta’ portata wiesgħa li jiġġustifika li tiġi skartata l-preżunzjoni favur l-iżvelar ta’ opinjonijiet legali fil-kuntest leġiżlattiv;
                        
                     
                           —
                        
                        
                           It-tielet nett, it-teorija tal-Kunsill ta’ preġudizzju hija purament teoretika. Hija fattwalment, kif ukoll legalment, infondata, meta jittieħed inkunsiderazzjoni l-kontenut tal-parir fid-Dokument 15309/12, kunsens bejn l-Istati Membri li konformament mal-analiżi tas-servizz legali, kien pubbliku meta ttieħdet id-deċiżjoni kkontestata; u
                        
                     
                           —
                        
                        
                           Ir-raba’ nett, il-Kunsill applika ħażin it-test ta’ raġunijiet imperattivi ta’ interess pubbliku meta invoka l-ewwel subparagrafu tal-Artikolu 4(3) billi kkunsidra biss ir-riskji pperċipiti għall-proċess ta’ teħid ta’ deċiżjoni tiegħu assoċjat ma’ żvelar u ma kkunsidrax l-effetti pożittivi ta’ tali żvelar, inter alia, għal-leġittimità tal-proċess ta’ teħid ta’deċiżjoni u naqas milli japplika t-test kompletament meta invoka t-tieni inċiż tal-Artikolu 4(2).
                        
                     
         
               (2)
            
            
               It-tieni motiv, ibbażat fuq ksur tal-obbligu ta’ motivazzjoni skont l-Artikolu 296 TFUE, peress li l-Kunsill naqas billi jissodisfa l-obbligu tiegħu ta’ motivazzjoni għad-deċiżjoni kkontestata.